google/wiki40b huggingface dataset:
8–13-skole

En 8–13-skole er en kombinert ungdomsskole og videregående skole i Norge, altså med elever fra 8. til 13. trinn. 13. trinn er da det siste året i videregående opplæring, som til vanlig kalles Vg3. Opprettelsen av slike skoler er et følge av undervisningsreformen Kunnskapsløftet, og er i en del tilfeller resultatet av sammenslåing av en videregående skole og en ungdomsskole i samme nærområde. 
Eksempler på 8-13-skoler er Fyrstikkalleen skole i Oslo og Stangnes ungdomsskole i Tromsø.
Litra

Litra AS er en transportbedrift (lastebiltrafikk) med hovedsete på Lillehammer.

Forhistorie

Litra AS har en historie som går helt tilbake til 1917. Litra i dag et av Norges eldste transportselskaper. Litra er en sammenslutning og videreføring av tradisjonsrike transportbedrifter som Gausdal Bilselskap AS (GB) og Lillehammer-Ringsaker Bilruter AS (LRB).
Møre og Rauma

Møre og Rauma var 4. valgkrets i Romsdals amt ved stortingsvalget 1918. Ved dette stortingsvalget praktiserte man en valgordning med direkte flertallsvalg i enmannskretser. Møre og Rauma valgte således én representant og én personlig vararepresentant.
Valgkretsen Møre og Rauma bestod av herredene Borgund, Vigra, Haram, Vatne, Aukra, Sandøy, Bud, Hustad og Fræna med 22 093 innbyggere og 10 874 stemmeberettigede.
Kjernelinje

Sikte-kjernelinje

Sikte-kjernelinje forholdet er hvor høyt over løpet siktene sitter. Som regel er det ønskelig at siktene er nærest mulig løpet, siden stor høydeforskjell vil føre til at man må justere siktemidlene mye mellom forskjellige innskytinger på korte hold. Et skytevåpen med liten sikte-kjernelinje vil kreve mindre siktejusteringer mellom forskjellige innskytinger på korte hold. På lengre skuddhold vil imidlertid sikte-kjernlinjen ha mindre å si, ettersom påvirkningen av tyngdekraften på prosjektilet har blitt så stor at høydeforskjellen i siktene totalt sett vil ha mindre å si.

Rekylkontroll

I pistoler fører rekylen fra den avfyrte patronen (samt sleidebevegelsen etterpå) til at løpet vil vippes oppover etter hvert skudd, og hvor høyt kjernelinjen sitter i forhold til håndleddet vil derfor påvirke graden av munningsvipp. En lav kjernelinje fører til at rekylen går mer rett inn i hånden, og gir derfor mindre munningsvipp. Andre ting som påvirker munningsvipp og følt rekyl er for eksempel tyngden på rammen og tilpasning av rekylfjærer.
George Butterworth

Liv og virke

Butterworth ble født i Paddington i London, i en musikalsk familie, som under hans første leveår flyttet til Yorkshire. Sin første musikkundervisning fikk han fra moren, som var sangerinne. Han begynte å komponere i ung alder. Hans far Alexander Butterworth (senere General Manager for North Eastern Railway) ville imidlertid at han kom juridisk utdannelse med tanke på å bli advokat, og sendte ham først til Eton College i Eton og derfra til Trinity College i Oxford.
På Trinity College konsentrerte han seg mer og mer for musikk. Der traff han folkemusikksamleren Cecil Sharp og komponisten og folkemusikkentusiasten Ralph Vaughan Williams. Han ble også kjent med Hugh Allen og en barytonsanger og fremtidig kompomnist, Adrian Boult. Butterworth og Vaughan Williams foretok flere reiser rundt i det landlige England for å samle folkemusikk, som begge komponister ble stilistisk influert av. 
Butterworth var særlig betatt av folkedansen og foretok også forskning innen feltet. Han ble en av tidens store autoriteter innen for eksempel morris dancing. Han ble faktisk ansatt for en tid av English Folk Dance and Song Society (som han hadde vært med på å grunnlegge i 1906) som professjonmell morrisdanser, som medlem av en fremvisningsgruppe.
Vaughan Williams og Butterworth ble nære venner. På oppfordring fra Butterworth om- og innarbeidet Vaughan Williams sin symfoniske diktning i sin 2. symfoni (London Symphony). Da partituret til symfonien gikk tapt i Tyskland ved begynnelsen av Første verdenskrig, rekonstruerte Butterworth sammen med Geoffrey Toye og kritikeren Edward J. Dent det på grunnlag av orkesterstemmene. (Det var sendt til Tyskland rett før krigen enten til konduktøren Fritz Busch, eller for gravering.) Vaughan Williams dediserte verket til Butterworth posthumt.
Etter slutteksamen fra Oxford slo Butterworth inn på en løpebane som musiker, skrev musikkanmeldelser for The Times, komponerte og underviste ved Radley College i Oxfordshire. Han studerte også en kort tid ved Royal College of Music i London, der han ble undervist av blant annet Hubert Parry.
Etter utbruddet av Første verdenskrig meldte Butterworth seg til militærtjeneste. Han falt i 1916 i en alder av 31 år i Slaget ved Somme nær Pozières. Hans levninger ble aldri funnet; bare hans navn er påført Thiepval-minnesmerket, nær Somme. Dermed var et av den engelske musikks store lys og håp for det 20. århundre utslukket. Han ble posthumt tildelt Military Cross.
Ghosts (2008)

Handling

Osvald Alving blir kalt hjem til familiens herregård for å ta imot sin del av familiearven. Barndomshjemmet er forlatt og mørkt. Hans mor har blitt en nervøs kvinne, som skjuler seg bak draperte gardiner hele dagen. Tydeligvis skjuler hun seg for noe der ute. Henrik, Osvalds beste venn fra barndommen, tar vare på fru Alving. Manders synes også å ha blitt en regelmessig besøkende i hjemmet og har utviklet et nært forhold til fru Alving. Herregården skjuler mange hemmeligheter og spørsmål fra fortiden. Med Osvalds tilbakekomst tvinges disse fram til overflaten.
Iceland Express

Historie

Flyselskapet Iceland Express ble opprettet i 2002, og den første flyvningen fant sted den 27. februar 2003. Til å begynne med opererte selskapet flyvninger mellom London Stansted og København. Ruten var betjent med en Boeing 737-300.
I 2010 satte selskapet i gang med flyvninger til New York i USA og Winnipeg i Canada.
21. november 2011 opphørte Astraeus som var eneoperatør for Iceland Express flyvningene, med øyeblikkelig virkning og Iceland Express begynte å leie to Airbus A320 fra  Holidays Czech Airlines (et datterselskap av Czech Airlines)
24. oktober 2012 overtok WOW air all Iceland Express sin virksomhet og forpliktelser.
Eagle-Eye Cherry

Karriere

Eagle-Eye Cherry vokste opp i Farstorp/Tårgarp i Skåne. I oppveksten spilte han teater og var aktiv som orienteringsløper i Bjarnum. Han var vegetarianer.
Da han var rundt fjorten år gammel flyttet han til New York og fikk skoleplass på School Of The Performing Arts på Manhattan. Han fikk roller i en del filmer og reklamefilmer, blant annet i en reklame for hudproduktet Clearasil, og i storfilmen Født 4. juli (1989) med Tom Cruise i hovedrollen. Han var også med i forskjellige TV-serier. Han medvirket senere i musikkdokumentaren The Soul of a Man.  
Han bodde i det latinamerikanske området i New York, der han også var trommeslager i et band kalt «Third Rail», som var inspirert av musikken til King Crimson. Han møtte på denne tiden skuespilleren Helena Sandeberg, som han var kjæreste med en periode. Da hans far døde på Mallorca i 1995 dro Eagle-Eye Cherry tilbake til Stockholm. Han bosatte seg i en leilighet på Södermalm og skrev noen få sanger til et album som skulle være en hyllest til faren Don Cherry. Han fikk deretter kontrakt med et lite plateselskap og begynte å skrive sanger sammen med gitaristen Mattias Thorell. 
I løpet av én ettermiddag skrev han sangen «Save Tonight», som ble en kjempehit i Skandinavia. Den ble kåret til «årets sang» i Sverige i 1998 og vant også en MTV Award. Deretter ble den en hit verden over. Albumet og musikkvideoen til «Save Tonight» var produsert på lavbudsjett. 
Da han skulle lage sitt neste album kom Eagle-Eye Cherry i kontakt med Rick Rubin, som var produsent og manager. Hans gamle plateselskap Super-Studio Blå ble nedlagt, og Eagle-Eye Cherry dro til London. I 2000 ga han ut albumet Living In The Present Future med Rick Rubin som produsent. Det ble også laget en amerikansk versjon under navnet Present/Future. Den amerikanske utgivelsen var en lettere mikset utgave, som også inneholdt hiten Wishing It Was, som han skrev sammen med Carlos Santana. Santana hadde tidligere samarbeidet med Don Cherry, og for å hedre sin gamle samarbeidspartner ringte han Eagle-Eye Cherry i Stockholm og spurte om de ikke skulle skrive en sang sammen. Resultatet Wishing It Was finnes også på Santanas egen suksessutgivelse Supernatural.
Eagle-Eye Cherry har også samarbeidet med sin søster Neneh Cherry og soulprinsessen Titiyo. Christopher Watkins (Preacher Boy) er også med i en flere samproduksjoner. Han har også sunget på svensk sammen med The Weeping Willows og Balsam i en hyllestsang til Hammarby IF, som er hans favoritt-fotballag.
Hans fjerde album var planlagt utgitt på slutten av 2005. Den platen skulle inneholde roligere musikk og bli et album man kunne slappe av til. Eagle-Eye Cherry samarbeidet tidlig på 2000-tallet også med den amerikanske musikkprodusenten og sangeren Moby.
Karaj

Karaj (farsi: كرج‎ ; IPA:  [kæˈɾædʒ]; også skrevet Karadj, Karadje, Karej osv; også kalt Qaşabeh-e Karaj, Heredi, Keredi, og Leredi) er hovedstaden i provinsen Alborz i Iran. Ved folketellingen i 2006 hadde byen 1 377 450 innbyggere i 385 955 familier, noe som gjorde den til Irans fjerde største by etter Teheran, Mashhad og Isfahan. Karaj ligger 20 km vest for Teheran, nederst ved Alborz-fjellene, men har i økende grad blitt en del av det urbane Teheran.
Karaj er berømt for sine utdannelsesinstitusjoner og også for sine turistattraksjoner.
Rakt upp och ner

Rakt upp och ner er et musikkalbum med Tommy Körberg, utgitt i 2007.
Jane Seymour

Liv og virke

Hun var datter av sir John Seymour og Margaret Wentworth. Hennes fødselsår har tradisjonelt blitt oppgitt å være 1509, men historikeren Alison Weir bemerket i The Six Wives fo Henry VIII at det ved hennes begravelse var 29 kvinner som fulgte båren, og tradisjonen var at antallet markerte avdødes alder. 1507 eller 1508 er derfor sannsynligvis riktig år.
Etter å ha vært hoffdame for både Katarina av Aragón og Anne Boleyn, Henrik VIIIs to første dronninger, ble kongen betatt av henne. Hans ønske om å gifte seg med henne kan ha motivert ham til å tro på, eller late som om han trodde på, de falske anklagene mot Anne. Henrik og Jane ble forlovet 20. mai 1536, dagen etter at Anne ble henrettet. De giftet seg 30. mai, bare elleve dager etter henrettelsen. Den 4. juni ble Jane offisielt proklamert som dronning. Hun ble aldri kronet, fordi en pestepidemi herjet London da kroningen skulle finnes sted, slik at den ble utsatt. Henrik var svært redd for pest, og holdt både seg selv og Jane unna byen. Det ble også sagt at han ikke ville krone henne før hun hadde gitt ham en mannlig arving.
Som dronning var Jane streng og formell. Hun hadde nære forhold bare med sine svigerinne Anne Stanhope og sin søster Elizabeth Seymour. Det storslagne sosiale livet som hadde vært ved hoffet under Anne Boleyn, ble erstattet av streng observasjon av etikette under Jane. Kleskoden ble så detaljert at det til og med var foreskrevet hvor mange perler som skulle være påsydd skjørtene, og de franske motene Anne hadde innført, ble bannlyst.
Politisk ser hun ut til å ha vært konservativ, men det er lite å bedømme dette ut fra. Den eneste gangen hun tok affære i en viktig sak var i 1536, da hun ba om at de overlevende fra Pilgrimage of Grace måtte benådes. Kongen minte henne på hvordan det hadde gått med andre dronninger som hadde blandet seg i hans saker, og hun trakk da sin forespørsel.
Tidlig i 1537 ble Jane gravid. I september ble hun plassert i barselsrom, og den 12. oktober fødte hun en velskapt mannlig arving på Hampton Court Palace. Etter at hun deltok ved dåpen den 15. oktober, ble det klart at hun var alvorlig syk. Hun fikk barselfeber, og døde den 24. oktober på Hampton Court. Jane ble gravlagt på Windsor Castle, hvor hennes stedatter Mary var den fremste blant de sørgende.
Henrik VIII bar etter hennes død sorte klær i to år. Han mintes hennes som sin favoritthustru; historikere har spekulert i om dette i stor grad skyldtes at han var den eneste som gav ham en mannlig arving. Han ble selv gravlagt ved hennes side.
Janes to ambisiøse brødre Thomas Seymour, 1. baron Seymour av Sudeley og Edward Seymour, 1. hertug av Somerset hadde fått innpass ved hoffet gjennom søsteren, og brukte minnet om henne for å styrke sine posisjoner. Etter Henrik VIIIs død giftet Thomas seg med hans enke, Catherine Parr, mens Edward ble Lord Protector og dermed den faktiske hersker i England under den mindreårige Edvard VI. Begge brødre falt senere i unåde og ble henrettet.
Martlet

Symbolikk

Som symbol representerer martlet utholdenhet. Seilere har svært små føtter som ikke er synlige i flukt. De bruker også føttene lite. Vår hjemlige tårnseiler kan være på vingene i tre år sammenhengende. I middelalderen trodde mange at de ikke hadde føtter i det hele tatt (det latinske navnet på familien «Apoda» betyr fotløs), og den heraldiske figuren er også ofte framstilt uten føtter. Siden figuren ikke har føtter, ble den ansett å aldri kunne lande, og måtte derfor holde seg på vingene hele livet.
Martlet ble også ble brukt for å markere arverekkefølgen. Den fjerde sønnen brukte familiens våpen, men med en martlet for å vise at han var nummer fire i arverekkefølgen (de andre plassirenene hadde egne tegn).

Annen bruk

Det amerikanske jagerflyet F4F Wildcat fra 2. verdenskrig fikk betegnelsen Martlet av britene, som brukte den amerikanske maskinen på hangarskip gjennom hele krigen.
Ortsteil

Ortsteil er et tysk, uspesifisert samlebegrep for avgrensete og navngitte deler av et befolket område. Begrepet brukes for å bestemme og avgrense geografi, demografi og i arealplanlegging; det kan ha ulike betydninger i de land hvor det er tatt i bruk. Begrepet kan sammenliknes med det norske delbydel.

Berlin

I Berlin er de administrative bydelene kalt Bezirk oppdelt i tilsammen 95 Ortsteil(er). En Ortsteil har ingen betydning med hensyn til forvaltningen av byen; de omfatter områder som er historisk bestemt, tjener statistiske formål og kan tjene som middel for å styrke innbyggernes identifikasjon med sin bydel. Med hensyn til størrelse er det stor forskjell på ortsteilene i Berlin; ortsteilen Neukölln har således ca 160 000 innbyggere, mens det i Malchow kun bor ca 500 mennesker.

Brandenburg

I Brandenburg kan det i Amtsfreie Gemeinde, når disse er store nok, avgrense og definere en eller flere Ortsteil(er).

Hamburg

I Hamburg finnes sju Bezirke oppdelt i 106 Stadtteile. Den befolkningsmessig største Stadtteil har 86 000 innbyggere, mens den med størst areal har 50 km² flateinnhold.

Hessen

I Hessen kan det innenfor en kommune (Gemeinde) defineres og avgrenses en Ortsbezirk. En Ortsbezirk kan omfatte en eller flere Stadtteile.

Leipzig

Byen Leipzig er fra 1992 inndelt i ti Stadtbezirke som igjen er inndelt i tilsammen 63 Ortsteile.

Nordrhein-Westfalen

I Nordrhein-Westfalen er storbyene inndelt i fra den største del til den minste: Stadtbezirk, Stadtteil og Ortsteil.
L'Unione

L'Unione (Unionen) var en italiensk valgallianse på sentrum-venstresiden som ble dannet den 10. februar 2005 og oppløst 8. februar 2008. Koalisjonen ble ledet av Romano Prodi.
Clastocnemis colini

Utseende

En middelsstor, avlang, langbeint, blankt mørkt brunrød gullbasse. Pronotum er rundet med lysere ytterkanter. Dekkvingene er lyst brunrøde med nøn mørke lengdeflekker. Dekkvingene har tydelige punktrader. "Snuten" er litt forlenget, rundet, i midten dypt og smalt, U-formet innskåret.

Levevis

Larvene lever i morkent treverk eller hule trær, utviklingen tar gjerne flere år. De voksne billene besøker ofte blomster.

Utbredelse

Arten er utbredt i Kamerun og Den demokratiske republikken Kongo.
Vietnams folkehær

Vietnams folkehær (også kjent som Den nordvietnamesiske hær før samlingen av landet i 1976) er Vietnams væpnede styrker. Den var en av de stridende parter i Vietnamkrigen, men må ikke forveksles med sine daværende allierte i Sør-Vietnam under Vietnamkrigen, den mer irregulære FNL. Imidlertid var FNL ifølge Hanois offisielle historieskrivning en del av Vietnams folkehær. Hæren består av bakkestyrker, marine, flyvåpen og kystvakt.

Historie

Forløperen for folkehæren var Den væpnede propagandaenhet for nasjonal frigjøring, som ble grunnlagt av Hồ Chí Minh 22. desember 1944 for å kjempe mot den franske kolonimakten. Den ble da ofte referert til som Viet Minh.
I fredelige perioder har hæren blitt brukt som en del av landets arbeidsstyrke, dels for å forbedre Vietnams økonomi og infrastruktur, og dels for å styrke totalforsvaret ved å integrere de væpnede styrker og den vanlige arbeidsstyrken. Soldatene brukes særlig innen industri, jordbruk, fiske, skogbruk og telekommunikasjon.

Organisasjon

Den vietnamesiske presidenten er øverstkommanderende for folkehæren, mens ministeren for nasjonalt forsvar fører oppsyn med dens operasjoner og med dens organer som generalstaben og logistikkavdelingen.
Hæren består av en nasjonal hovedstyrke og lokale styrker. Den har både stående styrker og reserver. I fredstid er de stående styrkene på et minimumsnivå, men er kampklare og driver kontinuerlig trening. Reservestyrkene er organisert på samme måte som den stående styrken, slik at de to delene lett kan fungere sammen ved behov.
Velbert

Geografi

Velbert ligger i åsene Berg, omtrent 20 km nordøst for Düsseldorf og 12 km nordvest for Wuppertal ved den venstre bredden av elven Ruhr.
Velbert ligger i den høyeste delen av Berg og gjennomsnittshøyden i byen er 230 meter over havet. Det høyeste punktet er 303 meter, ved Hordt-Berg, og det laveste er rundt 80 meter ved Nierenhof am Deilbach.
Mackoght

Mackoght eller Macoght (fra irsk: Mac Uchta), også kalt Little Errigal (Lille Errigal) eller Wee Errigal (irsk: an Earagail Bheag), er et 555 meter høyt fjell i grevskapet Donegal i Irland. Det er det andre fjellet fra sør i fjellkjeden Seven Sisters, og også det nest laveste fjellet i fjellkjeden. Seven Sisters er en del av den større fjellkjeden Derryveaghfjellene. Mackoght er også den 351. høyeste fjelltoppen på øya Irland.
El Viaje Misterioso de Nuestro Jomer (The Mysterious Voyage of Homer)

Handling

Marge og Homer Simpson drar til en chilikonkurranse i Springfield. Homer har lovt å ikke drikke øl. Mens de er der demonstrerer Homer en ekstraordinær evne til å kunne spise sterk mat, helt til han blir offer for en av politimester Wiggums «Guatemalan insanity peppers». Chilien gir Homer en meskalin-lignende hallisunasjon der Homer tror han møter en slange og en skilpadde, samt ødelegger solen. Han møter også sin sjelegud, en coyote som er stemmegitt av Johnny Cash. Coyoten råder Homer til å finne sin sjelevenn, og setter spørsmålstegn ved Homers antakelse om at han allerede har funnet den i Marge.
Da Homer kommer til hektene igjen, finner han Marge, som er sint på ham for at han har oppført seg rart, og Homer merker seg også at de har veldig store personlige forskjeller. Fylt med tvil leter han andre steder etter sin sjelevenn, men greier ikke å finne den. Til slutt blir han overbevist om at fyrtårnvokteren kan være sjelevennen hans, siden de begge teoretisk er ensomme mennesker. Han går opp i fyrtårnet og finner ut at det er drevet av maskinen E.A.R.L. – Electronic Automatic Robotic Lighthouse. I sinne ødelegger Homer fyrtårnets lys, men Marge ankommer og de fikser det slik at de redder et skip som er i ferd med å grunnstøte. De bestemmer at de virkelig er sjelevenner, og Homer gjør narr av det han kaller «romcoyoten».
Den bayerske fortjenstorden

Den bayerske fortjenstorden (tysk, Bayerischer Verdienstorden) er Fristaten Bayerns fortjenstorden. Den har én klasse og utdeles av Bayerns ministerpresident som «anerkjennelse for fremragende fortjenester for Fristaten Bayern og det bayerske folk». Ordenen ble innstiftet ved lov av 11. juni 1957. Den bayerske fortjenstorden er én av to bayerske ordener, den andre er Den bayerske Maximiliansordenen for vitenskap og kunst.

Insignier

Ordenstegnet for Den bayerske fortjenstorden består av et blåkantet hvitt malteserkors, som i midten har en gullkantet medaljong med hvite og blå ruter. Mønsteret er hentet fra Bayerns riksvåpen og finnes også i en av de to variantene av Bayerns flagg. Baksiden har en gull løve på blå bakgrunn. Korset er opphengt i et lyst blått bånd med hvite striper som mot midten har smale mørk blå kanter. Menn bærer ordenstegnet i bånd om halsen, kvinner i sløyfe ved skulderen.

Tildeling

Det er satt begrensninger på antallet tildelinger av Den bayerske fortjenstorden: Antallet mottagere skal ikke overstige 2000. Bayerns statsminister og medlemmene av regjeringen kan nominere personer til ordenen.
Fiat C.R.42 Falco

Italiensk tjeneste

C.R.42 jagere i Regia Aeronautica (det italienske flyvåpen) var første gang i kamp mot franske Dewoitine D.520, da Italia invaderte Sør-Frankrike i juni 1940.
Italienske C.R.42 stasjonert i Belgia deltok i noen få angrepstokter mot England i oktober og november 1940, uten nevneverdig suksess. De RAF-flygerne som møtte dem rapporterte imidlertid at de pga. sin store manøvrerbarhet var vanskelige å få has på.
C.R.42 ble også i stor grad brukt til eskorte av bombefly i middelhavsområdet og i Nord-Afrika. Pga. relativt beskjedne ytelser var den imidlertid lite egnet til dette og ble overført til nattjageroperasjoner i Italia og som jager-bomber i Nord-Afrika. Som jager-bomber fikk den betegnelsen C.R.42-AS og ble utstyrt med to stk 100 kg bomber under vingene. De strømlinjete kåpene rundt hovedhjulene ble som oftest fjernet.

Tekniske data

Motor: En Fiat A 74 R.C.38, fjorten-sylindret, luftkjølt radialmotor på 840 hk

Bevæpning: 2x12,7 mm Breda-SAFAT mitraliøser med i alt 800 skudd

Vingespenn: 9,69m

Lengde: 8,30m

Høyde: 3,30m

Vingeareal: 22,35 kvm

Tomvekt: 1.707 kg

Normal lastet vekt: 2.287 kg

Maks. lastet vekt: 2.405 kg

Ytelse

Maks. hastighet: 428 km/t (i 4 000m høyde)

Rekkevidde: 785 km ved 344 km/t (1 014 km med ekstra bensintank på 100 liter)

Stigetid til 3 000m: 3 min. 53 sek

Stigetid til 4 000m: 5 min. 26 sek

Stigetid til 5 000m: 7 min. 5 sek

Maks. tjenestehøyde: 10 150m
Fiona Onasanya

Oppvekst og karriere

Onasanya er av nigeriansk herkomst,  og ble født i Cambridge. Hennes foreldre, Frank og Paulina Onasanya, skilte lag da hun var tre år, og hun bodde sammen med sin mor og yngre bror. Onasanya tok utdannelse ved Netherhall School, studerte jus ved University of Hertfordshire , og gikk deretter på University of Law. Onasanya fikk bevilling som advokat i november 2015. Hun arbeidet som advokat ved Nockolds, Eversheds, Howes Percival and DC Law, med spesialisering innen næringseiendomsrett.
Onasanya ble valgt til kommunestyremedlem i Cambridgeshire for valgkretsen King's Hedges i Cambridge i 2013 for Labour og nestleder i partiets gruppe i kommunestyret. Hun var også det lokale partiets talsperson for barn og unge. I 2017 forsøkte hun forgjeves å bli nominert som partiets kandidat til borgermester i Cambridgeshire og Peterborough.
Onasanya flyttet til Peterborough i 2014.
Infected

Infected er et av Akershus største datatreff (LAN-party), og holder til i kulturhuset i Asker kommune. Arrangementet var tre dager og huser rundt 550 personer, hvorav deltakerantallet er rundt 424 og crewet er på rundt 120 personer. Gjennom hele arrangementet blir det arrangert konkurranser (compo) hvor man kan vinne beløp og andre premier. Det har tidligere blitt arrangert andre show og konkurranser på scenen.
Infected startet opp i 2005-2006 i Leikvollhallen i Asker. I de senere årene har deltakerantallet steget kraftig og kulturhuset ble en passende arena for arrangementet.

Regi

Arrangementet er en del av Asker kommunes kulturtilbud. Infected skal være et positivt tilbud for ungdom i nærmiljøet, og bidra til sosialisering. Radar ungdomsskafé er ansvarlig arrangør. Ellers bygger et av Infecteds viktigste prinsipper på at arrangementet hovedsakelig arrangeres av frivillige ungdom.  «Av ungdom – for ungdom».
Rulleskøyter under Panamerikanske leker 2011

Rulleskøyter under Panamerikanske leker 2011 Rulleskøyter var med som en av flere sporter i de 16. Panamerikanske leker som ble arrangert i Guadalajara i Mexico fra 23. til 27. oktober 2011. Totalt ble det konkurrert om åtte titler, fire for damer og fire for menn.